KIRJALLINEN KYSYMYS E-0176/00 esittäjä(t): Antonio Tajani (PPE-DE) komissiolle. Rooman kunnan pysäköintikielto ja pääsymaksun periminen.



Virallinen lehti nro 026 E , 26/01/2001 s. 0014 - 0015



KIRJALLINEN KYSYMYS E-0176/00 esittäjä(t): Antonio Tajani (PPE-DE) komissiolle (31. tammikuuta 2000) Aihe: Rooman kunnan pysäköintikielto ja pääsymaksun periminen Rooman kunta on juhlavuonna päättänyt estää matkailijoita kuljettavien linja-autojen pysäköinnin kaupungissa. Lisäksi kunta vaatii niiltä pääsymaksun. Tämä päätös aiheuttaa varmasti huomattavia menetyksiä matkailu- ja kuljetusyrityksille. Eikö komissio katso, että päätös haittaa Italian lisäksi myös muita eurooppalaisia matkailuyrityksiä, jotka ovat järjestäneet matkoja Roomaan ennen kunnan päätöstä? Kuinka komissio aikoo vastata Saksan linja-autoyrittäjien yhdistykseltä saamaansa vastalauseeseen? Loyola de Palacion komission puolesta antama vastaus (29. maaliskuuta 2000) Rooman keskustan sulkemisen johdosta on saatu kyselyjä useilta eri organisaatioilta. Komissio on vastannut Saksan liikennöitsijöiden yhdistykselle (BDO) kirjeitse 18. tammikuuta 2000 ja laatii vastausta myös Saksan viranomaisille. Tutkittuaan Italian viranomaisten toimittamat tiedot komissio katsoo, että nämä eivät ole rikkoneet yhteisön lainsäädäntöä rajoittaessaan matkailijoita kuljettavien linja-autojen liikkumista kaupungin keskustassa. Roomaan odotetaan saapuvan vuonna 2000 noin 29 miljoonaa kävijää eli 20002500 linja-autollista päivittäin. Näin suurten väkijoukkojen vuoksi kaupungin viranomaiset ovat tehneet suunnitelman, jolla on useita tavoitteita: sillä pyritään turvaamaan Rooman kulttuuriperinnön ja arkkitehtuurin suojelu, takaamaan asukkaiden elämänlaatu ja terveys sekä rajoittamaan jo ennestään suurta saasteiden määrää. Tätä tarkoitusta varten Rooman viranomaiset ovat jakaneet kaupungin useisiin vyöhykkeisiin, joista eräillä on kaikki liikennöinti kiellettyä. Toisaalta matkailijoita kuljettaville linja-autoille varataan pysäköintialueita sekä mahdollistetaan matkailijoiden jättäminen kyydistä myös kaupungin keskustassa. Lisäksi kaupungin sisääntuloteille asetetaan valvontapisteitä, joiden tarkoituksena on ohjata linja-autot niille osoitetuille pysäköintialueille. Lisäksi eräille matkustajille kuten vammaisille myönnetään poikkeuksia, ja kaupungin liikennelaitoksen kapasiteettia ja liikenteenohjausta lisätään. Kaikki näiden toimenpiteiden toteuttamiseksi tarvittavat vaiheet ratkaistaan tarjouskilpailulla tarvittavan avoimuuden ja kilpailumahdollisuuksien turvaamiseksi. Nämä säännöt eivät ole yhteisistä säännöistä harjoitettaessa kansainvälistä henkilöliikennettä linja-autoilla annetun neuvoston asetuksen (EY) N:o 684/92(1), sellaisena kuin se on muutettuna neuvoston (EY) N:o 11/98(2), vastaisia. Kyseisen asetuksen 12 artiklassa sallitaan paikallisten retkien tekeminen kansainvälisessä satunnaisliikenteessä. Tässä yhteydessä on muistutettava, että asetuksen (ETY) N:o 684/92 tarkoituksena on säännellä kansainvälistä liikennettä. Sen sijaan paikallisen liikenteen sääntely kuuluu paikallisten viranomaisten poliisivoimille. Asetuksen (ETY) N:o 684/92 soveltaminen ei rajoita näiden poliisivaltuuksien käyttöä Rooman kaupungin säätämillä edellytyksillä. Tästä syystä komissiolla ei ole aikomusta aloittaa Italiaa vastaan menettelyä neuvoston asetuksen (ETY) N:o 684/92 rikkomisen vuoksi. Italian viranomaisten toimittamassa suunnitelmassa ei mainita pääsymaksua. Koska paikallisia maksuja ei ole yhdenmukaistettu yhteisössä, tällainen matkailijoita kuljettavilta linja-autoilta perittävä maksu ei kuitenkaan olisi yhteisön oikeuden vastainen, ellei sitä sovelleta syrjivästi esimerkiksi perimällä muiden jäsenvaltioiden linja-autoilta korkeampaa maksua. (1) EYVL L 74, 20.3.1992. (2) EYVL L 4, 8.1.1998.